A BIZOTTSÁG JELENTÉSE A TANÁCSNAK Külön nyomonkövetési jelentés az Euratom keretprogramja (2012–2013) által támogatott, a nukleáris biztonság és védettség terén végzett kutatási tevékenységekről /* COM/2013/0308 final */





A BIZOTTSÁG JELENTÉSE A TANÁCSNAK Külön nyomonkövetési jelentés az Euratom keretprogramja (2012–2013) által támogatott, a nukleáris biztonság és védettség terén végzett kutatási tevékenységekről 1. BEVEZETÉS Az Európai Atomenergia-közösség nukleáris kutatási és képzési tevékenységekre vonatkozó keretprogramja (2012–2013)[1] (a továbbiakban: FP7+2) 6. cikkének (1) bekezdése szerint „2013 elején külön nyomonkövetési jelentés kerül benyújtásra a Tanácshoz a keretprogramban foglalt, a nukleáris biztonsággal és védelemmel kapcsolatos tevékenységek végrehajtásáról”. Az itt előterjesztett jelentéssel és a mellékelt szolgálati munkadokumentummal[2] a Bizottság eleget tesz jelentéstételi kötelezettségének. E jelentés, amely a Bizottság Kutatási és Innovációs Főigazgatóságának közvetett tevékenységeire és a Közös Kutatóközpont (JRC) által végrehajtott közvetlen cselekvésekre terjed ki, a nukleáris biztonság és védettség, valamint a sugárvédelem terén végzett kutatási tevékenységekkel foglalkozik. A nukleáris biztonsággal kapcsolatos kutatás célja, hogy megóvja a lakosságot és a környezetet az ionizáló sugárzásból származó káros hatásoktól. Az intézkedések teljes skálájára kiterjed, kezdve a nukleáris létesítmények tervezésétől azok kivitelezésén és működésén át egészen a végső leszerelésig, beleértve a radioaktív hulladék ártalmatlanítását is. A sugárzásbiztonság az ionizáló sugárzással szembeni védelemre és e sugárzás biztonságos felhasználására irányul, többek között az orvosi képalkotásra és kezelésre, valamint a radioaktív anyagok ipari radiográfiában történő felhasználására. A nukleáris védettséggel kapcsolatos kutatás a biztosítéki rendszer megerősítését szolgáló ellenőrzésre és felderítésre, a nukleáris fegyverek elterjedésének megakadályozására, valamint a nukleáris és a radioaktív anyagokat alkalmazó rosszhiszemű cselekmények felderítésére és az azokkal szembeni fellépésre terjed ki; e kutatás kizárólag a JRC közvetlen cselekvéseinek keretében zajlik. Fontos hangsúlyozni, hogy az Euratom nukleáris biztonsággal és védettséggel kapcsolatos kutatási tevékenységei nemcsak a villamosenergia-termeléssel összefüggő kérdésekkel foglalkoznak, hanem az ionizáló sugárzás sokféle, kutatási, ipari, egészségügyi és orvosi célú alkalmazásával is. 2. Főbb megállapítások A 2011. évi fukusimai baleseteket követően az Euratom kutatási és képzési tevékenységekre vonatkozó keretprogramjának (2012–2013) általános célkitűzései között kiemelt helyet kapott a nukleáris biztonság és védettség. A mellékelt bizottsági szolgálati munkadokumentum részletesen beszámol azokról a legfontosabb kutatási tevékenységekről, amelyekre az említett célkitűzés megvalósítására irányuló közvetlen és közvetett cselekvések keretében került sor. 2.1. Kutatási együttműködés Az atommaghasadás-kutatással foglalkozó közvetett cselekvések a következő területeket fedik le: radioaktív hulladék kezelése, reaktorrendszerek, sugárvédelem, infrastruktúra, emberi erőforrások, mobilitás és képzés, valamint több területet érintő tevékenységek. Az Euratom-program biztonsággal kapcsolatos része már az előző, 2007–2011 közötti időszakra vonatkozó, hetedik keretprogram (a továbbiakban: FP7) keretében kiemelt helyet foglalt el. A Tanács által 2011-ben megfogalmazott irányváltás nyomán az Euratom 2012-es és 2013-as munkaprogramjainak középpontjába a nukleáris biztonság került. Ennek következtében különösen nagy hangsúlyt kaptak a biztonsági szempontok, amelyekre a kutatási együttműködésre előirányzott források több mint 90%-át fordították. E százalékos arány csupán az egyéb, nem nukleáris és több területet érintő területekkel való koordináció szükségessége miatt nem érte el a 100%-ot. Ami a források támogatott területek szerinti elosztását illeti, az FP7+2 program keretében megnőtt az infrastruktúra, a humán erőforrások és a több területet érintő tevékenységek relatív fontossága, az a cél ugyanis, hogy erősödjön Európának a biztonsággal kapcsolatos alapvető tudás fejlesztésére irányuló képessége. 2.2. Közvetlen cselekvések Fő tevékenységeivel a JRC mind a Bizottságot, mind a tagállamokat támogatja az Euratom-szerződésből eredő kötelezettségeik teljesítésében a következő területeken: nukleárishulladék-kezelés és környezeti hatás, a nukleáris létesítmények biztonságossága és üzemanyagciklus, valamint nukleáris védettség, biztosítékok és nonproliferáció. Az FP7 és az FP7+2 keretében sor került több területet érintő tevékenységek – például nemzetközi együttműködési, szabványosítási, valamint oktatási és képzési tevékenységek – végrehajtására is. Minden témakörben zajlott kutatási és fejlesztési tevékenység, amely tudományos/műszaki adatok kidolgozására és egyes esetekben az Euratom-politika támogatására irányult. A munkaprogramot megfelelően módosították annak érdekében, hogy a tudományos eredmények, az érdekeltek által nyújtandó teljesítmények és az ad hoc szakpolitikai támogatás egyaránt figyelmet kapjanak. A 2012-es és 2013-as, nukleáris védelemmel kapcsolatos JRC-tevékenységek tekintetében további hangsúlyokat jelöltek meg a 2011-ben a fukusimai eseményekre gyors válaszként megfogalmazott irányváltás nyomán. Kiemelt fontosságot kapott például az uniós atomerőművek üzemelésére vonatkozó szakértői értékelések (ellenállóképességi próbák) végrehajtásának támogatása. Emellett a JRC új tevékenységet indított a nukleáris balesetek modellezése és a súlyos balesetek kezelése terén, hogy elősegítse az EU és a NAÜ Fukusimát követő kutatási tevékenységeit ezen a területen. A védettség terén kiemelt prioritást kapott az uniós CBRN (vegyi, biológiai, radiológiai vagy nukleáris) cselekvési terv végrehajtásához, valamint a Fejlesztési és Együttműködési Főigazgatóság (DEVCO) által a CBRN kiválósági központok Unión kívüli létrehozása terén nyújtott támogatáshoz való hozzájárulás. Emellett a JRC nukleáris tevékenységei közé bekerült az atomerőművek leszerelésével kapcsolatos kutatás: e téren az oktatás és képzés kapott hangsúlyt. Ezt a JRC-kezdeményezést az Európai Parlament kifejezetten támogatta. 3. Következtetés A 2011. márciusi fukusimai eseményeket követően a Tanács arra a következtetésre jutott, hogy az atommaghasadással foglalkozó Euratom-kutatásban a biztonsági és védelmi szempontoknak nagyobb hangsúlyt kell kapniuk. Amint a jelentéshez mellékelt bizottsági szolgálati munkadokumentum szemlélteti, a 2012–2013. évi Euratom-program keretében eredményesen ment végbe a kutatási tevékenységek irányának megváltoztatása. [1] A Tanács 2012/93/Euratom határozata (2012. február 18.), HL L 47., 2012.2.18., 25. o. [2] Bizottsági szolgálati munkadokumentum (SWD(2013) 187 final) – Külön nyomonkövetési jelentés az Euratom keretprogramja (2012–2013) által támogatott, a nukleáris biztonság és védelem terén végzett kutatási tevékenységekről